
R E F E R A T  D E  A P R O B A R E 
privind încheierea Acordului de cooperare între Municipiul Brad, 
Județul Hunedoara din România și Orașul Caspe, Provincia
 Zaragoza, Regiunea Aragon din Regatul Spaniei


În vederea creșterii capacității instituționale a Municipiului Brad prin cooperare și asociere cu unități administrativ - teritoriale din străinătate, comunitatea locală, prin reprezentanți de la nivelul instituțional și cultural, a desfășurat de - a lungul timpului diverse activități socio - culturale și educaționale în colaborare cu administrații publice locale din Uniunea Europeană.
În luna aprilie 2023, cu prilejul derulării unui proiect finanțat din fonduri europene, reprezentanți ai municipiului Brad au participat în orașul Caspe, regiunea Aragon, Regatul Spaniei împreună cu reprezentanți ai orașului Gaillac regiunea Occitania, Republica Franceză și ai Orașului Santa Maria a Vico, Regiunea Caserta, Republica Italiană la o acțiune socio - culturală cu tema „Europa pe care ne-o dorim”, prilej cu care a fost încheiat și un acord de principiu pentru realizarea unei colaborări între cele patru orașe europene. 
În vederea inițierii procedurilor de încheiere a unor acorduri de cooperare cu cele trei orașe,  Consiliul Local al Municipiului Brad și-a dat acordul de principiu în ședința din data de 12 aprilie 2023 și Primăria Municipiului Brad a inițiat procedurile legale în acest sens.
În septembrie 2019, în Orașul Gaillac, Franța, în cadrul proiectului “Europa pentru cetățeni”, a fost invitat să participe Municipiul Brad, alături de alte două orașe din Uniunea Europeană, Caspe din Spania și Santa Maria a Vico din Italia, prilej cu care a fost promovat spiritul apartenenței noastre la Comunitatea Europeană, precum și sensibilizarea asupra istoriei și diversității Uniunii Europene. În cadrul acestei întâlniri a fost, de asemenea, consolidată colaborarea între cele patru orașe.

Orașul Caspe este situat în provincia Zaragoza din regiunea Aragon, Spania. Cu o istorie îndelungată, Caspe păstrează numeroase monumente și clădiri istorice care reflectă trecutul său bogat. Așezat pe malul râului Ebro, orașul oferă peisaje frumoase și oportunități pentru activități de agrement și sporturi nautice.
Caspe este cunoscut pentru peisajele sale naturale pitorești și pentru bogăția sa culturală. Printre principalele atracții se numără castelul medieval și catedrala gotică din secolul al XIV-lea. De asemenea, în oraș se găsesc numeroase muzee și galerii de artă care prezintă artă locală și regională.


Având o populație de 9.525 de persoane, locuitorii din Caspe sunt prietenoși și ospitalieri, iar atmosfera orașului este una liniștită și plăcută. Turiștii care vizitează acest oraș se pot bucura de gastronomia locală delicioasă, cu influențe spaniole autentice.
Cu un amestec de tradiții și modernitate, Caspe reprezintă o destinație atrăgătoare pentru cei care doresc să exploreze cultura și istoria regiunii Aragon, precum și să se bucure de frumusețea peisajelor naturale ale râului Ebro.

Având în vedere colaborarea de-a lungul timpului, se impune necesitatea încheierii unor acorduri de colaborare instituțională între administrațiile publice locale, conform prevederilor legale în vigoare specifice fiecărei țări.
	În contextul celor de mai sus și ținând seama de avizul favorabil nr. G1/1449/05.07.2023 emis de către Ministerul Afacerilor Externe, înregistrat la Primăria Municipiului Brad sub nr. 37129/10.07.2023 și de avizul favorabil nr. 85148/21.06.2023 emis de către Ministerul Dezvoltării, Lucrărilor Publice și Administrației, înregistrat la Primăria Municipiului Brad sub nr. 35887/26.06.2023, am inițiat prezentul proiect de hotărâre prin care am propus încheierea Acordului de cooperare între Municipiul Brad, Județul Hunedoara din România și Orașul Caspe, Provincia Zaragoza, Regiunea Aragon din Regatul Spaniei și îl supun spre dezbatere și aprobare plenului Consiliului Local al Municipiului Brad în forma prezentată.
Am propus, de asemenea, împuternicirea Primarului Municipiului Brad să semneze acordul de cooperare încheiat cu Orașul Caspe.
Invoc în susținerea proiectului de hotărâre prevederile art. 41 din Legea 590/2003 privind tratatele, cu modificările şi completările ulterioare, ale art. 4 din Hotărârea Guvernului nr. 16/2017 privind organizarea şi funcționarea Ministerului Afacerilor Externe, ale art. 89 alin. 6 - alin. 15, art. 129 alin. (1), alin. (2) lit. e), alin. (9) lit. c) din O.U.G. nr. 57/2019 privind Codul administrativ, cu modificările şi completările ulterioare, precum și ale art. 11 alin. (4) din Legea nr. 554/2004 a contenciosului administrativ, actualizată.

